《云顶山次韵》
宋代·吕陶

地峻山形壮，周遭尽胜游。抱岩如拱手，转岭似回头。

老木凌空迥，浓云覆石幽。朝阳千里快，暮雨数峰愁。

涧底猿随鹿，松颠鹤胜鸥。香花开静宇，烟火认他州。

宝翰中朝锡，神灯半夜留。势容逋客恋，景许化工偷。

雪色连年贮，岚光几院收。仙葩多踯躅，野果号猕猴。

法印传无碍，禅机问即酬。丛林分径路，莲社得朋俦。

眼远层霄阔，心澄外物浮。登临豁尘抱，今古信悠悠。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。